સોલા સાયન્સ સીટી રોડ પર દસ વર્ષ પહેલા એક ફેક્ટરી માલિકની તેની જ કારમાંથી લાશ મળી હતી. કારની ડ્રાઈવર સાઇડની વિન્ડો ખોલાવી કોઇએ ગોળી મારી હતી. પોલીસ તપાસમાં પરિવારે કોઇના પર શંકા વ્યક્ત કરી ન હતી. બીજી તરફ રાજેશ શેઠની ચેઇન, વિંટી, મોબાઇલ બધુ જ સલામત હોય હત્યા લૂંટ માટે તો નહોંતી કરાઇ તે પાક્કુ થઇ ગયુ હતું. તો હત્યા કેમ કરાઇ? ધંધાકીય અદાવત કે પારિવારીક કારણ? આ મુદ્દે તપાસ કરતા પોલીસને રાજેશ શેઠના મોબાઇલમાંથી કોમલ નામની યુવતીનો નંબર મળ્યો હતો. પોલીસ તપાસમાં કોમલે રાજેશ સાથે ‘ગાઢ’ સંબંધની વાત સ્વીકારી લીધી હતી. કોમલ સાથેના સંબંધોમાં જ હત્યા થઇ હોવાનું પોલીસ માનવા લાગી હતી અને હત્યાનું ‘પગેરું’ કોમલની આસપાસ ફરવા લાગ્યું હતુ. જો કે, કોમલની તપાસમાં હત્યાની કડી જોડતો એક પણ પુરાવો મળ્યો ન હતો. બીજી તરફ કોમલ પણ પોલીસને મચક આપ્યા વગર બેધડક જવાબ આપી રહી હતી.